钦定古今图书集成/明伦汇编/氏族典/第120卷 > 陈起
## 钦定古今图书集成/明伦汇编/氏族典/第120卷 > 陈起

按《十国春秋》：南唐陈起，蕲州人，性刚鲠，尤恶妖异。昇
元中，以进士起家，为黄梅令。时县境独木村有妖人
诸佑，挟左道，自言数世不食肉，能使富者贫，贫者富。
俚民稍稍从之。初有徒数十人，积数年，从者至数百，
男女无别，号曰“行辱。”夜行昼伏，取赀于盗，相与倡言：
佑有神术，能升虚空，入水火。州县亦惮之，不敢问。起
到官，邑人毕贺，佑独偃蹇不至。起乃按《户籍》，取佑为
里正，不服，嫚言曰：“吾断令头。”起告巡检使周邺，出兵
捕佑等，获之，沃以豕血。佑迄不能神，皆执缚。搜其家，
得乘舆服器，遂斩之。邺欲宥其妇女、童稚，起曰：“此皆
渎乱人伦，不可使有遗育。”乃并斩之。起由是知名。官
至监察御史，卒。